JMART รูดยาว 7 วันติด รูดต่อ 11% โบรกฯ หั่นราคาเป้าเหลือ 19 บ.
JMART รูดยาว 7 วันติด รูดต่อ 11% โบรกฯ หั่นราคาเป้าเหลือ 19 บ. โดยล่าสุด ณ เวลา 10.28 น. อยู่ที่ระดับ 13.40 บาท ลดลง 1.70 บาท หรือ 11.26% สูงสุดที่ระดับ 15.10 บาท ต่ำสุดที่ระดับ 13.20 บาท มูลค่าการซื้อขาย 178.11 ล้านบาท
8 มี.ค. 2561

ผู้สื่อข่าวรายงานว่า ราคาหุ้น บริษัท เจ มาร์ท จำกัด (มหาชน) หรือ JMART ณ เวลา 10.28 น. อยู่ที่ระดับ 13.40 บาท ลดลง 1.70 บาท หรือ 11.26% สูงสุดที่ระดับ 15.10 บาท ต่ำสุดที่ระดับ 13.20 บาท มูลค่าการซื้อขาย 178.11 ล้านบาท โดยราคาหุ้น JMART ยังคงปรับตัวลดลงอย่างต่อเนื่อง 7 วันติด นับตั้งแต่ราคาปิดที่ระดับ 22.30 บาท เมื่อวันที่ 26 ก.พ. 61

ด้านนักวิเคราะห์ บล. เคทีบี (ประเทศไทย) ระบุในบทวิเคราะห์ว่า ยังคำแนะนำ “ซื้อ” ที่ราคาเหมาะสมใหม่ 19.00 บาท อิงวิธี SOTP จากเดิมแนะนำ “ซื้อ” ราคาเหมาะสม 23.00 บาท เนื่องจากบริษัทมีค่าใช้จ่ายที่เพิ่มขึ้นอย่างมีนัย ทั้งค่าใช้จ่ายพนักงาน และสำรองหนี้สงสัยจะสูญ จาก NPLs, ลูกหนี้ปรับโครงสร้างที่เพิ่มขึ้น และการตั้งสำรองเพื่อรองรับ TFRS9 แม้บริษัทจะมีรายได้จากธุรกิจมือถือ และธุรกิจรับจ้างติดตาม และบริหารหนี้เพิ่มขึ้นก็ตาม
นอกจากนี้ยังมองว่าสินเชื่อของ J-FinTech จะขยายตัวเพิ่มขึ้นที่ 19% ภายใต้แรงกดดันจาก NPLs และลูกหนี้ปรับโครงสร้างหนี้ที่มีแนวโน้มเพิ่มขึ้น คาด NPLs ที่ 7.8% ส่งผลให้ตั้งสำรองเพื่อรองรับ IFRS9 เพิ่มขึ้น 74% เราจึงปรับประมาณการกำไรสุทธิปี 2561 ลดลงมาอยู่ที่ 605 ล้านบาท